A bőrdíler

Amikor megtanultam, hogyan kell dudabőrt kikészíteni, ráálltam,

hiszen Magyarországon sehol nem lehetett bőrt kapni. Általában felhasították

a hasánál az állatot, külön kérni kellett, hogy dudára nyúzzák.

Megvoltak a kecsketenyésztő vonalaim, jöttek a bőrök csőstül.

Kis udvarunk van, nem nagyon fértem el amúgy sem benne, és hogy

műhelyt csináljak, az elképzelhetetlen volt. Ha berohadt egy-két bőr,

jöttek a zöld legyek rá, iszonyatos bűz volt, már messziről lehetett

érezni.

Egyszer aztán megjött egy hét bőrből álló szállítmány. Senki nem

volt itthon, én szerettem volna mindet egyszerre kimosni a fürdőszobai

kádban gyorsan, hogy a családom tagjai ne vegyék észre. Azok a

bőrök nagyon koszosak, szarosak és büdösek voltak. Nagyban mostam

őket éppen a kádban. A szűrő a lefolyón volt, a „gané” nagyját

már a WC-be dobtam, egészen jól haladtam.

Egyszer csak hallottam, hogy nyílik a bejárati ajtó, Eszti lányom

jött haza, és nagy lelkesedve jött be a fürdőszobába:

– Képzeld, apa...

Én pedig ordítok, hogy:

– Ne gyere be!

De már késő volt, meglátta a bőröket a kádban és öklendezve

kiszaladt.

– Én abba a kádba többször bele nem megyek! – jelentette ki.

Tízszer súroltam ki, eceteztem, illatosítottam, fényeztem, míg hajlandó

volt az én kislányom letusolni benne!

Ezután az eset után el is kellett döntsem, hogy vagy a családom

békéje, vagy a dudabőrök.

Így adtam át a bőrdílerséget Bese Boti barátomnak.